  Анжелика Тихонова корреспондент 17-22 гудырикошконэ Ижкарысь Усьтэм садын Удмуртиысь урам театръёслэн ФУТУР фестивальзы ортчоз. Со сярысь ужрадлэн радъясьёсыз ивортӥзы. ФУТУР фестивальлэн бадӟым историез, со 2013-2018 аръёсы ортчиз вал ини. <…> Отын аслаз творческой атмосфераез кылдэ: артистъёс, учкисьёс спектакльёсы но перфомансъёсы пыриськисьёс луо Анна Созыкина, фестивальлэн режиссёрезТуэ фестиваль улсын актёръёслэн устолыксыя, пластикая но сцена вылын выронъя, вераськонъя, урам спектакльлэн режиссураезъя, урам спектакльлы реквизит дасянъя дунтэк мастерскойёс ужалозы. Отчы 14-35 аресъем вань мылкыд карисьёс пыриськыны быгатозы. Но со понна одно ик азьвыл гожтӥськыны кулэ. Куриськонъёсты 15-тӥ гудырикошконозь  кутозы. Соос ужалозы: 17-тӥ гудырикошконэ 16 часысен 18 часозь – актёръёслэн устолыксы; 18-тӥ гудырикошконэ 16 часысен 18 часозь – пластика, сцена вылын вырон; 19-тӥ гудырикошконэ 16 часысен 18 часозь – сцена вылын вераськон; 20-тӥ гудырикошконэ 16 часысен 18 часозь – урам спектакльлэн режиссураез; 21-тӥ гудырикошконэ 12 часысен 14 часозь – урам спектакльлы реквизит дасян. Фестиваль кык категорияя ортчоз: - 14-35 аресъем егитъёслэн театр коллективъёссы но студиоссы понна; - 14 аресозь нылпиослэн коллективъёссы но студиоссы понна. Ӵектосэз йылпумъяса, 21-22 гудырикошконэ урам театръёслэн ФУТУР конкурссы ортчоз. Отчы Удмуртиысь пиналъёслэн но егитъёслэн 20 театръёссы пыриськозы. Куриськонъёсты 15-тӥ гудырикошконозь  басьтозы. Пусъём, ужрад егитъёсын ужанъя федерал агентстволэн грантэзлы луыса радъяське. Тодэ вайытом, Пичи Пургаын удмурт йӧскалык дӥсьлы сӥзем улосвылкуспо фестиваль ортчоз.  Тегъёс: Лулчеберет Ижкар Театр нылпиос егитъёс Удмуртия фестиваль  